তদন্তসংশ্লিষ্টরা জানিয়েছেন, গ্রিন টির আড়ালে কয়েক বছর ধরে ইথিওপয়ীয় গাঁজা ‘খাট’ দেশে ঢুকছে। একটি-দুটি নয়, দেশের বেশ কয়েকটি প্রতিষ্ঠান এই কারবারে যুক্ত। এমন ১৯টির ঠিকানা পাওয়া গেছে। অবশ্য এসব ঠিকানার বেশির ভাগই ভুয়া বলে জানিয়েছেন গোয়েন্দারা। তারা বলছেন, এসব চালান এনে মাদক কারবারিরা অন্য দেশে পাঠাচ্ছে। তবে দেশেও এই মাদক বিক্রির তথ্য পাওয়া গেছে। তদন্তসংশ্লিষ্টরা জানিয়েছেন, ‘এনপিএস’ বা ‘খাট’ দেশে ব্যাপক হারে ব্যবহারের শঙ্কা করছেন তারা। এরই মধ্যে ইয়াবার বিকল্প হিসেবে অল্প পরিসরে ব্যবহারও শুরু হয়েছে বলে গোয়েন্দারা জানতে পেরেছেন। মাদকদ্রব্য হিসেবে অপরিচিত হওয়ায় এবং সম্প্রতি ইয়াবাসহ প্রচলিত মাদকের বিরুদ্ধে বিশেষ অভিযান শুরুর কারণে ‘খাট’ কারবার বেড়েছে বলেও ধারণা তাদের। তবে গোয়েন্দারাও তৎপরতা শুরু করে দিয়েছেন।